নিজস্ব প্রতিবেদন:  টানা পাঁচ ঘণ্টার শুনানি। তবে ময়নাগুড়ি প্রশ্ন ফাঁস কাণ্ডে আজ কোনও সিদ্ধান্ত নিল না মধ্যশিক্ষা পর্ষদ। সকলের বক্তব্য খতিয়ে দেখে, আগামী সপ্তাহে এবিষয়ে সিদ্ধান্ত ঘোষণা করা হবে। জানালেন বোর্ড সভাপতি। উপস্থিত ছিলেন অভিযোগকারী স্কুল ইন্সপেক্টর, প্রধানশিক্ষক হরিদয়াল রায়, স্কুলের এক শিক্ষক ও পরিচালন কমিটির দুই সদস্য, ডিআই এবং অ্যাডিশনালসেন্টার সুপারভাইজার। প্রত্যেকের সঙ্গে আলাদা করে কথা বলেন বোর্ডের আধিকারিকরা। সব অভিযোগ অস্বীকার করেন অভিযুক্ত প্রধানশিক্ষক। তাঁর দাবি, প্রশ্নপত্র আগে খোলা হয়নি। সংবাদমাধ্যমের সামনে হেডস্যার বলেন প্রশ্নপত্র কোন সময়ে খুলতে হবে, তা জানতেন না। এবিষয়ে জিজ্ঞাসা করা হলে হরিদয়াল রায় বলেন, তিনি বুঝতে পারেননি। একই সঙ্গে তাঁর দাবি, কখন প্রশ্নপত্র খুলতে হবে সে বিষয়ে বোর্ডের কাগজ না পাওয়াতেই সমস্যা হয়। পর্ষদ সভাপতি মানছেন, এধরনের ঘটনা আগে কখনও দেখেননি। ডিস্ট্রিক্ট ইনসপেক্টরের মতে এই ঘটনা লজ্জার।